علاش المغاربة ماخايفينش من كورونا؟ حيت بزاف منهم مآمنين بداك لن يصيبنا إلا ما كتبه الله لنا، وبداك ماتمشي غير فين مامشاك الله، وطبعا فيما يخص الأحداث الكبيرة ولي معندهم ليها جهد فراه مآمنين بالقدر والمكتاب، وهادشي لي واقع ليهم من كورونا بحكم أنه مرض معدي ويقدر يقتل وكيسمعو عليه يوميا في الأخبار والأحداث المدمرة لي قدر يديرها بإقتصادات دول عظمى، الخلاصة لي فهموا المغاربة هي أن الآسيويين يابانيين كوريين من أي قنت المهم عينيهم مجبدين فراهم شينوا وبالضرورة حاملين للفيروس ويقدرو يعاديونا وخاص يتمنعو يجيو للمغرب حتى يدوز هادشي، وطبعا تسجلات حالات كثيرة لمضايقة الأسيويين أولها مول المطعم الصيني بفاس لي هبط الريدو وباقي ساد لحد الآن واخا مروجة الإشاعة راها كتحاكم إلا أنه تضرر بزاف من الجو العام ومن شوفة المغاربة وطريقة تعاملهم معاه من بعد هاد الكارثة ديال كورونا. بزاف ديال المغاربة كيعتابرو راسهم أصلا ماعايشينش عليها ماشي موشكيل يجي وباء يكحش كولشي على الأقل غادي يحسو بالمساواة مع المرفحين فشي حاجة وغادي يشوفوهم عاجزين بحالهم وفلوسهم ماتقدرش تداويهم أو تسيفطهم لبرا عند أحسن الأطبة، بالإظافة إلى أن بزاف ديال المغاربة كيعتاقدو أن حياة أخرى حسن من هادي كتسناهم من ورا الموت، وأنهم غادي يدخلو للجنة غير حيت عاشوا مقودة عليهم وصابرين للحزقة وقلة شي، بلا كاع مايتعبدو ويكثرو من الدعاء، كيظنو أنهم غير حيت تزادو وكبرو في المغرب هادي حاجة كافية باش يشوف سيدي ربي من حالهم ويشفق عليهم ويدخلهم للجنة يتفطحو. كورونا فيروس ديمقراطي كيعادي الحازق والمرفح وبجوجهم عندهم نفس الفرص سواء في الإستشفاء منو أو الموت به ومايقدرش لمرفح يمشي يتداوى برا أو في المصحات الخاصة كيف كيديرو ديما بينما الحازق يبقى يعاني في الخدمات العمومية، هاعلاش المغاربة ممسوقينش ليه وماخايفينش منو لأنه الحاجة الوحيدة حاليا لي ديمقراطية في حياتهم وكيحسو بالمساواة معاها، أما في الغالب كاع الكوارث لي كانت كتوقع والمصائب كيتضررو منها غير الفئات الهشة بينما المرفحين كانت كتحميهم فلوسهم ولكن مع كورونا تساوى الحازق والمرفح وهذا سر إنتظار بزاف ديال المغاربة ليه بكل شوق. 
كورونا فيروس ديمقراطي كيعادي الحازق والمرفح وعندهم نفس الفرص سواء في الإستشفاء منو أو الموت به ومايقدرش لمرفح يمشي يتداوى برا أو في المصحات الخاصة كيف كيديرو ديما بينما الحازق يبقى يعاني في الخدمات العمومية